CELEX: 32020D2167
Language: hr
Date: 2020-12-17 00:00:00
Title: Provedbena odluka Komisije (EU) 2020/2167 оd 17. prosinca 2020. o izmjeni Provedbene odluke (EU) 2016/1918 o određenim zaštitnim mjerama povezanima sa spongiformnom encefalopatijom produljenjem njezina razdoblja primjene (priopćeno pod brojem dokumenta C(2020) 8802) (Tekst značajan za EGP)

21.12.2020   
               
               
                  HR
               
               
                  Službeni list Europske unije
               
               
                  L 431/70
               
            
         PROVEDBENA ODLUKA KOMISIJE (EU) 2020/2167
         оd 17. prosinca 2020.
         o izmjeni Provedbene odluke (EU) 2016/1918 o određenim zaštitnim mjerama povezanima sa spongiformnom encefalopatijom produljenjem njezina razdoblja primjene
         
            
               (priopćeno pod brojem dokumenta C(2020) 8802)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 4. stavak 2.,
         budući da:
         
                     (1)
                  
                  
                     Uredbom (EZ) br. 999/2001 utvrđuju se pravila za sprečavanje, kontrolu i iskorjenjivanje transmisivnih spongiformnih encefalopatija u Uniji. Uredba se primjenjuje na proizvodnju i stavljanje na tržište živih životinja i proizvoda životinjskog podrijetla te, u nekim posebnim slučajevima, na njihov izvoz. Njome se, među ostalim, predviđa i donošenje zaštitnih mjera u slučaju izbijanja transmisivnih spongiformnih encefalopatija.
                  
               
                     (2)
                  
                  
                     Provedbenom odlukom Komisije (EU) 2016/1918 (2) utvrđuju se privremene zaštitne mjere povezane sa spongiformnom encefalopatijom jelena. Donesena je nakon otkrivanja šest slučajeva spongiformne encefalopatije kod jelena (četiri soba i dva losa) u Norveškoj 2016. To je bio prvi otkriveni slučaj spongiformne encefalopatije jelena u Europi i prva zabilježena prirodna pojava te bolesti kod sobova u svijetu.
                  
               
                     (3)
                  
                  
                     U razdoblju od siječnja 2017. do rujna 2020. Norveška je obavijestila Komisiju i države članice o šesnaest novih slučajeva spongiformne encefalopatije kod divljih sobova, pet novih slučajeva spongiformne encefalopatije kod divljih losova i jednom slučaju spongiformne encefalopatije kod običnog jelena. Finska je 2018. otkrila prvi slučaj spongiformne encefalopatije jelena u Uniji, a u studenome 2020. još jedan slučaj. Švedska je 2019. otkrila tri slučaja, a u rujnu 2020. još jedan slučaj. Svi slučajevi spongiformne encefalopatije jelena u Finskoj i Švedskoj otkriveni su kod divljih losova.
                  
               
                     (4)
                  
                  
                     U poglavlju A dijelu III. točki A Priloga III. Uredbi (EZ) br. 999/2001 propisan je trogodišnji program nadzora spongiformne encefalopatije jelena, koji obuhvaća razdoblje od 1. siječnja 2018. do 31. prosinca 2020. Međutim, prikupljanje podataka djelomično će se nastaviti tijekom cijele 2021. u skladu s tehničkim specifikacijama programa nadzora kako bi se u konačnici prikupio veći skup podataka. Stoga se očekuje da će znanstvena procjena rezultata programa nadzora, koja će biti potrebna za razvoj budućih opcija politike o spongiformnoj encefalopatiji jelena, biti dostupna tek 2022.
                  
               
                     (5)
                  
                  
                     Europska agencija za sigurnost hrane objavila je 11. studenoga 2019. znanstveno mišljenje o aktualnoj situaciji u pogledu spongiformne encefalopatije jelena (3) (Update on Chronic Wasting Disease (CWD) III, u nastavku „mišljenje EFSA-e”). Međutim, potrebno je više vremena kako bi se razmotrio način na koji bi se zaključci i preporuke iz mišljenja EFSA-e trebali uzeti u obzir u pravilima Unije.
                  
               
                     (6)
                  
                  
                     Uzimajući u obzir otkrivene nove slučajeve spongiformne encefalopatije jelena u Norveškoj, Finskoj i Švedskoj te u očekivanju ishoda trogodišnjeg programa nadzora spongiformne encefalopatije jelena i znanstvene procjene rezultata programa nadzora, koja bi trebala biti dovršena 2022., te s obzirom na to da je potrebno dodatno vrijeme za razmatranje mišljenja EFSA-e, razdoblje primjene Provedbene odluke (EU) 2016/1918 trebalo bi produljiti do 31. prosinca 2022.
                  
               
                     (7)
                  
                  
                     Provedbenu odluku (EU) 2016/1918 trebalo bi stoga na odgovarajući način izmijeniti.
                  
               
                     (8)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            U članku 4. Provedbene odluke (EU) 2016/1918 datum „31. prosinca 2020.” zamjenjuje se datumom „31. prosinca 2022.”.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 17. prosinca 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 147, 31.5.2001., str. 1.
         
         
            (2)  Provedbena odluka Komisije (EU) 2016/1918 оd 28. listopada 2016. o određenim zaštitnim mjerama povezanima sa spongiformnom encefalopatijom (SL L 296, 1.11.2016., str. 21.).
         
            (3)  https://doi.org/10.2903/j.efsa.2019,5863